Michał Mič

Michał Mič ( Michael Mietsch; * 20. septembra 1879 w Dobrošicach, † 11. měrca 1946 w Budyšinje) bě serbski katolski farar a domiznowědnik.

Narodźi so jako syn Dobroščanskeho žiwnosćerja a běše wot 1895 do 1904 chowanc Serbskeho seminara w Praze, hdźež wopytowaše najprjedy hač do lěta 1901 němskorěčny Małostronski gymnazij, prjedy hač studowaše wot 1901 do 1904 teologiju. Po nawróće do Łužicy nastupi město jako kapłan w Chrósćicach. W slědowacych lětach běše z kapłanom w Radworju (1906–10), Ralbicach (1910–11) a Njebjelčicach (1911–15). Swoje prěnje farske městno dósta 1915 w Ralbicach a wot 1918 bě z fararjom w Njebjelčanskej wosadźe. 1940 bu – kaž wšitcy serbsko-katolscy fararjo – wot cyrkwinskeje wyšnosće z farskeho městna wupokazany a poda so jako protest na wuměnk. Po kóncu wójny bě 1945/46 znowa farar w Njebjelčicach.

Pokročujo dźěło swojeho předchadnika Jurja Gustava Kubaša přeslědźi stawizny Njebjelčanskeje wosady. Wot lěta 1905 bě čłon Maćicy Serbskeje.

 Literatura 
 Njebjelčicy. W Krajanje 1925, str. 53–57.
 Jakub Nowak: Serbscy katolscy duchowni we wuhnanstwje 1940 do 1945. W Nowej dobje 19, 189 (14. awgusta 1965), Předźenak

 Žórło 

Kategorija:Muž
Kategorija:Rodź. 1879
Kategorija:Zemr. 1946
Kategorija:Serb
Kategorija:Romsko-katolski farar
Kategorija:Domiznowědnik
Kategorija:Wosoba (Dobrošicy)
Kategorija:Wosoba (Budyšin)
Kategorija:Chowanc Serbskeho seminara
Kategorija:Maćicar